Charles, par la grâce de Dieu, roy de France. A noz amez et feaulx gens de noz comptes à Dijon et général sur le fait et gouvernement de nos finances en Bourgogne. Salut et dilection. Receu avons l’umble supplication des manans et habitans laiz de nostre ville de Chastillon sur Seine, contenant qu’ilz sont tenuz et reddevables paier chascun an à nostre recepte ordinaire du dit lieu la quantité de cent marcs d’argent, le marc estant LX sols tournois valant, à la dite raison trois cens livres tournois. Laquelle rente ou devoir, les feux ducs Phelippe et Charles de Bourgogne, derenier trespassez, saichans les grans charges que les dits supplians avoient à supporter, leur eussent modérez à la somme de LXXVIII livres XIX sols IX deniers oboles tournois par an. Ce, neantmoins, nostre amé et feal Jean de Halbbiche, chevalier du pays d’Alemaigne, auquel avons fait don et octroy des fruiz et revenu de la dite seigneurie de Chastillon, les a voulu et veult contraindre à payer entièrement les ditz cent marcs d’argent à la raison dessus déclairée, ce qu’il leur seroit impossible de faire, à l’occasion de la grant pouvreté où ilz sont de présent constituez, par ce que aucun peu de temps avant le trespas du dit feu duc Charles, icelle ville feust prinse, arce et démolie, et tous et chascuns leurs biens meubles perduz et empourtez. Et depuis ce, la plus part des ditz habitans sont mores et les autres ont habandonné et délaissé la dite ville, et aussi que autour d’icelle ville y avoit plusieurs villaiges et habitans qui estoient tenuz et subgectz à la contribution et paiement desdits cent marcs d’argent, lesquelz sont de présent inhabitez. Et pour ce, nous ont humblement supplié et requis notre grâce, provision et libéralité leur estre sur ce impartie. Pourquoy nous, ce que dit est considéré, deuement advertiz et acertenez de la grant pouvreté d’iceulx supplians, à iceulx en en suivant l’octroy et modération à eulx fait par les ditz feux ducs de Bourgogne, avons modéré et modérons, par ces presentes, les ditz cent mares d’argent à la dite somme de LXXVIII francs XIX sols IX deniers oboles tournois, jusques à huit ans prouchains venans. Sans ce qu’ilz soient tenuz ne contrains à en paier autre plus grant somme. Et l’oultre plus, leur avons donné et quicté, donnons et quictons, de nostre grâce et libéralité, par ces présentes que nous avons pour ce signées de nostre main, et de nostre plus ample grâce, leur avons donné et donnons par ces dites présentes la couppe et tonture de dix arpens de bois en nos bois et forestz du dit Chastillon, pour eulx aider à rédiffier et réparer les pons, portes, églises, tours et portaulx de la dite ville, et aussi les maisons de leurs demourances. Et sy vous mandons et commandons que les ditz supplians vous faites tenir quictes et deschargés des ditz cent marcs d’argent, en paiant chascun an les dites huit années la dite somme de LXXVIII francs XIX sols six deniers oboles tournois. Et avec ce, leur faictes par le verdier et fourestier des bois et forestz du dit lieu de Chastillon, la dite quantité de X arpens de bois es lieux moins dommageables pour nous et plus aisez et prouffitables pour eulx. Et pour iceulx abatre et emmener leur donner terme compectant et en rapportant ces dites présentes, ou vidimus d’icelles, fait soubz seel royal pour une fois, et recongnoissance desditz supplians sur ce souffisant, nous voulons nostre receveur ordinaire du dit lieu et tous autres à qui ce pourra toucher, en estre et demourer quictes et deschargés par vous, gens de noz ditz comptes. En vous mandant de rechef ainsi le faire sans difficulté. Car ainsi nous plaist il estre fait, nonobstant quelzconques ordonnances, restrainctions mandemens ou deffences à ce contraire. Donné aux Montilz les Tours le IX jour de fevrier, l’an de grâce mil CCCC quatre vings et trois, et de nostre regne le premier. § CHARLES. § Par le Roy en son conseil, auquel les tresoriers de France et generaulz des finances et autres commissaires ordonnez touchant la réunion du domoine estoient. § BRINON.